**VELSIGNELSER:**

**Velsignelse fra Afrika**

1. Herren velsigne deg

og gi deg villmarkens velsignelser igjen og igjen:

stillhet,

friskt vann,

vide horisonter,

en åpen himmel

og stjerner som lyser på din vei

i nattens mørke.

2. Må jorden under deg

få dine føtter til å danse,

gjøre dine armer sterke,

fylle dine ører med musikk

og din nese med søte dufter.

3. Må himmelen over deg

fylle din sjel med ømhet,

gi dine øyne lys,

så glede i ditt hjerte

og legge en sang i din munn.

Alle:

**Velsign oss, Gud Fader.**

**Velsign oss, Gud Sønn.**

**Velsign oss, Gud du Hellige Ånd**

**Amen.**

*Fra ”Em tua graca”, KV 2005. Ukjent forfatter. O: Estrid Hessellund, 2006*

**Velsignelse****fra Brasil**

Velsign oss, Gud Fader, med din fornyende nåde.

Velsign oss, Guds Sønn, med din frelsende nåde.

Velsign oss, Guds Hellige Ånd, med din frigjørende nåde.

Og må freden bli feiret på alle våre veier.

© *Antonio Carlos Soares dos Santos, Faculdade de Teologia da Igreja Metodista, Brazil. Oversettelse: Ørnulf Steen, 2006*

**UTGANG OG SENDELSE:**

**Utsendelse (med 2.Tim.1,7)**

L: Gud ga oss ikke en ånd som gjør motløs; vi fikk Ånden som gir kraft, kjærlighet og visdom.

Gå i Guds kraft. Gå i fred. Tjen Herren med glede!

**La oss gå ut i Guds verden**

L: La oss gå ut i Guds verden

med omsorgens hender,

forsoningens hjerte

og kjærlighetens sinnelag.

La oss gå i fred.

Alle: **I Jesu Kristi navn.**

**Amen.**

*Per Harling (i ”Ur djupen ropar vi”, Sveriges Kristna Råd, 2003).*

*O: Estrid Hessellund, 2007.*

**Utgangsbønn**

L:La oss be.

Guds Hellige Skaperånd,

du som beveger elver og hav, rens det livgivende vann.

Guds Hellige Skaperånd,

du som jager gjennom mektige skoger, så det nye livets frø.

Guds Hellige Skaperånd,

du som brenner i ditt folks hjerter, la livet bli gjenfødt og fornyet.

Alle: **Guds Hellige Ånd,**

**du som kom til de første disipler med himmelens vind og med tunger av ild,**

**kom til oss i dag og fyll oss med din kjærlighet og kraft.**

L:Gå i tro og vær sannhetsvitner for Gud.

La Guds godhet i skaperverket være synlig i det minste og det ubetydelige.

La Kristi nærvær være tydelig tegnet i vår nestes ansikt,

og la Den Hellige Ånd vise oss veien til sann fred.

Alle: **Amen.**

*Fra ”Gloria Deo” (KEK 2003). O: Estrid Hessellund*

**Utgangsproklamasjon**

3 x 3 BØNNESLAG for oppbrudd, handling og håp

*Det slås ett klokkeslag etter lesning av hver av disse 9 setningene.*

Vi går i Guds navn – med glede i sinn på vår vei ut i verden.  
Vi går i Guds navn – med undring og fryd over skapningens rikdom.  
Vi går i Guds navn – med sorg over smerten vi tilfører jorden.

Vi går i Guds navn – med tro på at regnbuens pakt er vår grunnvoll.  
Vi går i Guds navn – med bønn i vårt hjerte for alt som er truet.  
Vi går i Guds navn – med lengsel: at bønnen må føre til handling.

Vi går i Guds navn – med lys som skal lyse i dypeste mørke.  
Vi går i Guds navn – med sang som er ett med hans skaperverks lovsang.   
Vi går i Guds navn – med håp om forløsning og fremtid for jorden.

*Svein Ellingsen, 2007*

**For flere slike ledd, se** [**Vandrehefte for Klimapilegrim arrangør**](Se%20også%20Vandrehefte%20for%20Klimapilegrim%20(arrangør)%20eksempelvis%20)

**Se også liturgi for pilegrimsvandring i NOS 2013, for eksempel s. 1324 «Ved hjemreisen».**